
UFO-Nyt nr. 1, 2006 , er netop udkommet med en 
lang række spændende artikler > b/.a.; 


• Erich von Dånikens klippefaste bevis. I Erich von Dånikens bøger vises et 
hulemaleri med et svævende objekt på himlen og en astronaut 
nedenunder. En fortidig besøgende fra det ydre rum? Hvor godt er dette 
„bevis"? 

• Anden og sidste del af artiklen »Mysteriet om den forsvundne X-15 
pilot«. 

• Første del af en større artikel om Apolloastronauten, som siger, at der 
styrtede et fremmed rumskib ned ved Roswell. Læs hans udtalelser om 
andre astronautkolleger og personlige kommentarer til påstanden om, at 
månelandingerne aldrig fandt sted. 

I denne udgave af UFO-Mail bringer vi tre smagsprøver fra det nye nummer af 
UFO-Nyt. 


Bornholmer-trekanten 


Af Lars Thomas 

De fleste mennesker har hørt historierne om Bermudatrekanten, det mystiske 
område i Atlanterhavet, hvor skibe og fly forsvinder sporløst, hvor tiden 
tilsyneladende kan slå knuder på sig selv, hvor radioer bryder sammen for et 
godt ord, og hvor elektriske apparater og kompasser opfører sig underligt. Det 
er først og fremmest den amerikanske forfatter Charles Berlitz' fortjeneste, at 
Bermudatrekanten er blevet så kendt, og selvom senere undersøgelser har 
vist, at de fleste af de dramatiske historier fra området mere skyldes Berlitz' 
fantasi end virkelige hændelser, er det blevet en af nutidens mest uopslidelige 
myter. 

Men Bermudatrekanten er ikke det eneste område af sin art i verden. Der 
findes et tilsvarende bornholmsk område. Det dækker den nordvestlige del af 
øen og et pænt stykke af havet ud for. Tingene er ikke så dramatiske her, og 
det hører absolut til sjældenhederne, at fly eller skibe forsvinder sporløst, men 
der er ingen tvivl om, at tingene ikke er helt normale. For det første går der 
nemt kludder i kompasser heromkring. Det er et reelt fænomen, som 
formentlig skyldes de store klippemasser, der er blottet i blandt andet 
Hammerknuden. De virker som en magnet, der forstyrrer kompasserne. 
Bornholmertrekanten ser dog også ud til at være det, man i ufokredse kalder 
for et vinduesområde, det vil sige et område med usædvanlig mange 
iagttagelser af ufoer og lysfænomener. Her har mange mennesker set 
mærkelige ting på himlen. 

Nogle af historierne er meget dramatiske. I 1988 skulle en tysk turist således 
have set et flyvende tallerkenformet fartøj flyve ud fra Hammerknuden 
gennem en stor åbning, der pludselig viste sig i klippevæggen, og året efter 
mente to hollandske lystsejlere at have set et tilsvarende fartøj flyve lodret op 
af havet en kilometers vej nordvest for Hammerknuden og fortsætte lodret op i 
luften, indtil de tabte det af syne. 




Hammerknudens massive granitmasser skaber kludder i kompasserne, men virker 


åbenbart også tiltrækkende på besøgende fra andre verdener. 

Foto: Lars Thomas 

Andre fortæller historier om mystiske lys, der udfører besynderlige manøvrer 
på nattehimlen, og der er sågar mennesker, som fortæller, at de har set 
lysende kugler stige op fra sprækker i granitten. Der har i øvrigt i flere år 
huseret en historie om, at såvel fyrmesteren på Store Fyr som andre 
repræsentanter for øvrigheden naturligvis har kendskab til de mærkelige 
fænomener, men fra øverste sted har fået besked på, at tingene ikke må 
bekræftes eller bare anerkendes officielt. 

Som man kunne forvente af et sted med tæt kontakt og glimrende udsigt til 
havet, er der også set uso'er, altså uidentificerede svømmende eller sejlende 
objekter. Nogle vil måske kunne huske de mystiske ubåde, der for år tilbage 
huserede i den svenske skærgård. Nogle af dem er måske nået til bornholmske 
farvande, men de har i så tilfælde ikke opført sig særligt diskret. I 1988 så en 
svensk fuglekigger, der holdt påskeferie på Bornholm, et mærkeligt 
ubådslignende fartøj sejle forbi Lille Fyr med meget stor hastighed. Det lå 
meget lavt i vandet, men bevægede sig alligevel med rasende fart. Det 
mærkeligste var dog, at selvom iagttagelsen blev gjort ved højlys dag, var 
fartøjet alligevel forsynet med at par lygter eller lyskastere, der var så kraftige, 
at svenskeren måtte knibe øjnene sammen, da de ramte ham, selvom fartøjet, 
så vidt han kunne se, var mellem en halv og en hel kilometer væk fra kysten 
på det pågældende tidspunkt. Det er naturligvis svært at bedømme størrelser 
på den afstand, men den svenske turist anslog alligevel fartøjet til at være 
mindst 100 meter langt. 



Nogle af de bedste udsigtspunkter for de uforklarlige fænomener 
skulle være den vestlige del af Hammerknuden lige nord for 
Hammerhavnen, området omkring Store Fyr på den højeste del 
af området, og endelig Lille Fyr mod nord. 

»Bornholmer-trekanten« er et uddrag fra bogen »Det mystiske 
Danmark« skrevet af Lars Thomas og udgivet af Aschehoug. 


Et univers af 
tilintetgørelse? 

Det er en tilsyneladende normal torsdag. Men for 211 år siden gik 
en stjerne, 211 lysår borte, med en masse på cirka 20 gange 
Solens, ind i sit slutstadium. Derved afgav den et såkaldt 
„gamma-burst" eller „gamma-glimt". Denne impuls rammer nu 
den østlige del af Jordkloden. De mennesker, der kigger opad, vil 
måske nå at se, hvorledes himlen farves grøn. Brøkdele af et 
sekund senere er alt levende i det fri tilintetgjort. I de næste 10 
sekunder udsættes hver eneste kvadratcentimeter af den østlige 
halvkugle for temperaturer, der normalt kun forbindes med 
atomvåben. Da impulsen har passeret, er den østlige halvkugle 
en glødende, livløs ørken af smeltet sten. På den vestlige 
halvkugle har livet endnu en kort frist, inden chokbølger med 
overlydsfart når frem fra den østlige del af kloden. Derefter 
følger dødelig stråling fra Solen, fordi ozonlaget er blevet flået af 
Jorden. 

Af Peder Schultz 






Ovenstående er en 
realistisk beskrivelse 
af, hvad der ville ske, 
hvis Jorden blev ramt 
af et gamma-glimt fra 
en stjerne i 
Mælkevejen. 

Opdagelsen af 

gamma-glimtene går 
tilbage til 

opsendelsen af den 
amerikanske Vela- 
satellit i 1967. Det 
primære formål med 
Vela-satellitten var at 
undersøge, om 

Sovjetunionen 
foretog hemmelige 
atomtest i 

verdensrummet. Kort 
efter opsendelsen 
opfangede Vela- 
satellitten da også 
impulser af gamma¬ 
stråling, som i teorien 
kunne stamme fra 
atombomber. Men 
beregninger viste 
hurtigt, at glimtene ikke havde deres kilde i nærheden af Jorden. Man 
skønnede i første omgang, at de måtte stamme fra udkanten af Solsystemet - 
og dermed var Sovjetiske våbentests udelukket. 

Men det vakte naturligvis astronomernes interesse, hvad der var kilden til 
disse gamma-glimt. Der blev derfor opsendt flere satellitter med det formål at 
studere gamma-glimt, herunder Compton Gamma-Ray Observatory i 1991. 
Satellitterne gav en mængde informationer, som i høj grad overraskede 
forskerne. For det første stod det klart, at gamma-glimtene ikke kom fra 
udkanten af Solsystemet, men havde deres oprindelse væsentligt længere 
borte. I første omgang antog man derfor, at de kom fra andre stjerner i 
Mælkevejen. Men også denne antagelse viste sig at være forkert. Gamma¬ 
glimtene kom fra andre galakser! De gamma-glimt, man registrerede, havde 
altså rejst millioner af lysår igennem Universet. Og det stod dermed klart, at 
gamma-udladningerne måtte stamme fra eksplosioner af umådelig styrke - de 
voldsomste eksplosioner siden Big Bang. Man beregnede, at hvis 
menneskeheden skulle fremkalde et gamma-glimt af denne styrke, ville det 
kræve en atombombe større end hele Solsystemet. 



Vela 5A/B satellitten før opsendelsen. 

Foto: Los Alamos National Laboratory 





Compton Gamma Ray Observatory 

Compton Gamma Ray Observatory var det andet i rækken af NASA's Great 
Observatories. Compton var med sine 17 tons den hidtil største astrofysiske last, 
da den blev opsendt den 5. april 1991 om bord på rumfærgen Atlantis. Compton 
endte sin mission ved at brænde op som planlagt i Jordens atmosfære den 4. juni 
2000. Compton sporede mere end 2.600 gamma-glimt og overbeviste 
astronomerne om, at gamma-glimt foregår over alt i Universet. Compton 
opdagede hundredvis af kilder til gamma-stråling. Den sporede gamma-stråling 
fra sorte huller, eksploderende stjerner og fra vores egen stjerne, Solen. Data fra 
Compton har givet astronomer værdifulde oplysninger om, hvordan sorte huller 
kan udløse massive strømme af røntgen-stråler og gamma-stråler med 
hastigheder nær lysets. Flere end 100 astronomer brugte hvert år Compton 
Gamma Ray Observatory til at indsamle data, hvilket har resulteret i mere end 
2.000 videnskabelige artikler. 

Flere forskere har forsøgt at udtænke et scenario for oprindelsen af gamma¬ 
glimt. De fleste forskere hælder i dag til en af to teorier. 

Den første teori omhandler de processer, der finder sted, når meget store 
stjerner går ind i slutfasen af deres eksistens. Stjernen vil svulme voldsomt op, 
og derpå vil følge en gigantisk eksplosion, hvor det yderste af stjernen 
sprænges bort og slynges ud i verdensrummet. Den resterende kerne af 
stjernen vil derpå kollapse til et sort hul. Som bekendt besidder et sort hul en 
gravitationsstyrke, der overgår alt andet i Universet. Denne tyngdekraft 
indvirker på den enorme masse af materie, som blev sprængt bort fra 
stjernen, inden den kollapsede. I teorien skulle det betyde, at denne masse vil 
begynde at rotere omkring det sorte hul. Rotationshastigheden øges konstant, 
indtil den nærmer sig lysets hastighed. Når dette sker, vil den enorme 
mængde materie omdannes til energi på meget kort tid, og det fører til en 
gigantisk eksplosion. I en atombombe er det kun få kg materie, som omsættes 
til energi i eksplosionen. Men her er der tale om en masse, mange gange 
Solens, og dette kunne være kilden til et gamma-glimt. 

Den anden teori om gamma-glimtenes oprindelse peger på neutronstjerner. De 
har mange egenskaber, der adskiller dem fra stjerner, som vores sol. En af 
egenskaberne er, at neutronstjerner har en „kritisk masse" - hvilket betyder, 
at der er en definitiv grænse for, hvor store de kan blive uden at blive ustabile. 
Men hvis man nu antager, at to neutronstjerner, som begge er tæt på den 
kritiske masse, kolliderer, vil der opstå en ekstrem ustabil masse. En umådelig 
mængde materie omdannes på kort tid til energi og ender i en kolossal 
eksplosion. 




Dette billede af kometen Wild 2 er lavet ved at 
sammensætte en lang række fotos taget af et 
kamera om bord på Stardust rumsonden den 2. 
januar 2004, da Stardust passerede kometen. 
Wild 2 har en diameter på omkring 5 km. 

Tegning og foto: NASA 


Uanset, hvilken af de to 
teorier om gamma¬ 
glimtenes oprindelse der er 
den rigtige, så kommer 
man ikke uden om, at 
eksistensen af gamma¬ 
glimtene har meget stor 
betydning for spørgsmålet 
om Panspermia-teorien. 
Ifølge denne teori er liv i 
form af bakterier eller 
bakterie-lignende 
organismer almindeligt 
forekommende. Teorien er 
egentlig ret gammel, men 
blev i lang tid ikke taget 
alvorligt. Dette har ændret 
sig meget i de seneste år. 
Således har NASA opsendt 
Stardust-satellitten med det 
formål at flyve igennem 
støvskyen fra kometen Wild 
2. Formålet var bl.a. at 
undersøge, om støvet 
indeholdt bakteriesporer. 
Da kometer er nogen af de 
ældste objekter i Universet, 
vil eksistensen af 
mikroorganismer i dem i høj 
grad underbygge 

Panspermia-teorien. 

Man ved nu, at livet på 
Jorden opstod stort set, så 
snart betingelserne for liv 
var til stede. At livet skulle 
være opstået på Jorden, 
modsiges af ren statistik. I 
teorien burde naturen have 
brugt adskillige hundrede 
millioner af år på at 
eksperimentere med 


kemiske forbindelser, inden 
noget så komplekst som liv ved et tilfælde er opstået. Meget tyder altså på, at 
livet kom til Jorden som mikroorganismer. 

Mange vil måske have svært ved at forstå, hvordan bakterier skulle kunne 
overleve den lange rejse igennem rummet. Men bakterier er både en særdeles 
hårdfør livsform, og bakterier er i teorien udødelige, da de ikke kan dø af 
alderdom. Forskere bliver konstant overrasket over bakteriers evne til at 
overleve stort set overalt. Man har således fundet en bakterie, der kan leve og 
formere sig ved en temperatur på 130 grader celsius. 





En af grundene til, at bakterier ville kunne overleve i verdensrummet, er deres 
evne til at danne sporer. Nar en bakterie opfatter, at den er i et fjendtligt 
miljø, vil den danne en hård skal og gå i koma. I den form kan den eksistere 
meget længe, indtil den sanser, at den er i et miljø, hvor den kan formere sig. 
Så opløser den skallen og bliver igen aktiv. Den ovennævnte bakterie vil danne 
sporer allerede ved 85 grader celsius. 

Når man sammenholder Panspermia-teorien med den kendsgerning, at vi nu 
ved, at planeter ikke er noget enestående, men synes at forekomme jævnt 
fordelt i Universet - så burde der i teorien eksistere mange planeter med liv. 
Hvis livet findes i de ældste objekter i Universet, burde bakterier også være 
almindelige over store dele af Universet. Dette er måske blevet bekræftet af 
spektralanalyser af skyer af kosmisk støv, som antyder, at meget af dette støv 
indeholder en stor mængde af små hule partikler. Dette kan meget vel være 
bakteriesporer, hvor bakterien omgivet af en hård skal - målt på så stor 
afstand - kan fremstå som værende en hul skal. I teorien burde en stor del af 
de eksisterende planeter dermed blive udsat for en regulær regn af 
mikroorganismer fra rummet. 

Jorden modtager dagligt omkring 100 tons materiale fra rummet. Noget af det 
i form af meteorer, men det meste i form af kosmisk støv. NASA har ved hjælp 
af meget højtflyvende balloner forsøgt at indsamle prøver af dette støv, inden 
det blev blandet med støv fra Jorden. I nogle af disse prøver fandt man faktisk 
bakteriesporer. Men da NASA altid er meget konservativ i sådanne sager, har 
man ikke officielt erklæret, at ET er landet på Jorden i form af bakterier. En af 
grundene kan være, at man har fundet svampesporer i den øvre atmosfære. 
De er med sikkerhed af jordisk oprindelse, så de viser, at organisk materiale 
kan blive ført op i stor højde ved naturlige processer. 

Alt i alt burde der altså være stor sandsynlighed for liv på andre planeter. Men 
det er her, at gamma-glimtene kommer ind som en meget vigtig faktor - 
måske den vigtigste faktor for teorien om ikke-jordisk liv. 

Man har indtil nu registreret cirka 2.000 gamma-glimt. Og det er svært at 
overdrive, hvor ødelæggende blot et enkelt af disse gamma-glimt kan være. Et 
gamma-glimt kunne i teorien tilintetgøre stort set alt liv, der måtte være i en 
galakse. Dertil kommer en uheldig statistisk faktor. Der vil være størst 
sandsynlighed for at finde planeter med liv dér, hvor koncentrationen af 
stjerner er størst. Men uheldigvis er der også størst risiko for et gamma-glimt 
dér, hvor stjernekoncentrationen er størst. Så selv hvis vi antager, at liv er 
forholdsvis sjældent i Universet, så kan et enkelt gamma-glimt betyde 
tilintetgørelsen af livet på titusinder af planeter. Selv de mest hårdføre 
bakteriesporer vil bukke under for disse massive energiudladninger. 

Man kunne således fristes til at sige, at det nærmest synes, som om Universet 
søger at sterilisere sig selv for eventuelt liv. 

Det eneste positive ved disse gamma-glimt er, at de vil gøre det muligt for 
astronomer at opdage objekter, som under andre forhold ville være umulige at 
observere. Et gamma-glimt, der kommer fra en galakse mange millioner lysår 
borte, vil virke som en slags „kosmisk blitzpære", der gør mange objekter 
mellem Jorden og gamma-glimtets oprindelse synlige. Så gamma-glimtene kan 
altså bidrage til større forståelse af Universet, så længe de blot ikke optræder i 
vores galakse. 



„Rumskibene" i 
hverdagen 

Af Ole Henningsen 

Ufoer i form af „rumskibe" har for længst befolket vores 
„hverdagsrum". Bed et barn i skolen om at tegne et rumskib, og 
man får ret så kendte former af „flyvende tallerkener" frem 
mellem de mange stjerner og planeter i rummet. Eller se dig om i 
din hverdag og læg mærke til, hvor ofte du støder på ordet ufo 
eller illustrationer med „små grønne" og deres „rumskibe". 



Det var en helt anden form for gavlmalerier, man stødte på i halvtresserne og 
tresserne. I dag er det ikke usædvanligt at støde på en udsmykning som 
denne fra Nakskov. Den blev lavet af nogle unge mennesker for et par år 
siden, men er nu overmalet med en reklame for et lokalt tømrerfirma. 

Foto: Ole Henningsen 

George Adamskis påvirkning 

Min egen beskæftigelse med ufo-fænomenerne gennem mere end 45 år - lige 
siden den slags fænomener konsekvent i medierne blev betegnet som 
„flyvende tallerkener" - gør sig helt åbenbart gældende i min nuværende 
dagligdag. Naturligvis er der ikke tvivl om, at „de flyvende tallerkener" i denne 
udformning har sin oprindelse i amerikaneren George Adamskis fotografier af 
„rumskibe". Ja, han veg ikke tilbage fra at kalde dem rekognosceringsfartøjer 
fra Venus. Hvorfra George Adamski så igen har haft sin „form" fra, eller 
hvordan de er fremstillet, ja, det er en helt anden sag. Men flere af de gamle 
SciFi-helte har jo nok ikke levet helt forgæves. 












To af George Adamskis rumskibsfotos fra begyndelsen af 1950'erne. 


Jeg - og sikkert mange andre ældre 
ufo-interesserede - ligger nok under 
for en speciel opmærksomhed over 
for denne type af „gammelkendte 
former" i omgivelserne. Men kig selv 
efter i din hverdag, og du vil 
opdage, at „rumskibene" er overalt. 


Midt i tresserne blev 
denne ufolampe 

fremstillet af et af 
medlemmerne af en 
københavnsk ufogruppe 
i Danmark i en halv 
snes eksemplarer 

kraftigt inspireret af 
Adamskis fotografier. 

Foto: Preben Larsen 



Oplysningstiden? 

RESEARCH INTO UNIOENTlFlED FlYING OBJECTS 


Der kan såmænd nu igen købes ufo- Selv på frimærker har Adamskis 

modeller af Adamski-typen på tallerken fundet vej. 

internettet. 












Naturligvis har LEGO® været med på rumskibsideen 
gennem en lang årrække. 





Fotos: Ole Henningsen/SUFOI Picture Library 

En lille fjernstyret „ufo-model" letter fra sin startplatform og går i luften. Men 
den larmer med sin propel og har kun kort rækkevidde. Man vil altså ikke se 
seriøse observationsberetninger af denne type „ufo", der for et års tid siden 
kunne købes hos butikskæden Fakta. 



















Leonardos ufo-kampvogn 

På en afslappet familieferie i byen Vinci i 
Toscanaområdet finder man på Leonardo da Vinci- 
museet en masse spændende tegninger og modeller. 

En af Leonardos tegninger ligner på afstand pludselig 
noget i retning af en af de gamle „flyvende 
tallerkener" fra halvtresserne. Men viser sig i 
virkeligheden hurtigt at være et udkast til, hvad der 
måske kunne være blevet en af datidens moderne 
kampvogne. 

Og indrømmet: Jeg var nødt til at have en lille model 
med hjem til vindueskarmen. 

Model af „kampvogn" fremstillet m« 
baggrund i Leonardo da Vincis tegninge 

Foto: Ole Henningsen 

Gave-ufoer 

Når man er kendt af familie og omgangskreds som 
inkarneret ufointeresseret, kan det ikke undgå at 
påvirke gavevalget ved visse lejligheder. 

Kolleger har således gennem tiden begavet mig 
med fx ufobyggesæt fra LEGO og sågar en 
oppustelig alien forsynet med en ufo(r)ståelig 
hilsen til lejligheden. 

Der er langt fra denne 40 år 
gamle robotrummand og til 
vore dages alienfigurer. 






Ole Henningsen (th.!) med gave-alien. 


Eller var det noget med en foto/besked¬ 
holder for ufo-fans? 


Aliens og andre nisser 



Alienfigurer findes i alle lande - her fotograferet i Tjekkiet i en landevejsbod 
sammen med andre traditionelle, eller utraditionelle, havefigurer og havenisser. 
Og nu med lys i kuplen! 

Foto: Ole Henningsen 



En alien optræder også på denne ufo-flyver - heliumballon - fotograferet i Tjekkiet. 

Fotos: Ole Flenningsen 



Sejlende rumskib og andre „sommerhuse" 



Det kribler og er nødvendigt at finde fotoapparatet frem, når man tilfældigvis 
passerer sådan et „rumskib" i en marina ved Hundige Strand. Det bringer 
næsten minder frem om Simon Spies' navnkundige Villa Fjolle i skærgården i 
Sverige. 



Går man en tur på Internettet dukker der adskillige spøjse Dette „UFO- 

amerikanske ufo-huse op. sommerhus" blev 










fotograferet den 5. 
maj 1974 i skoven 
mellem Mølen og 
Nevlunghavn i 

Norge. 

Foto: Rigmor Kalvik/SUFOI 
Picture Library 


Ufoer - døgnet rundt 



Kommer man i Blekingegade på Amager forbi denne døgnkiosk, så kan man gøre 
mange af sine indkøb. Men ufoer kan du dog ikke købe. I kiosken fortæller man, at 
man beholdt navnet fra den forrige ejer, og det har man ikke umiddelbart tænkt sig 
at lave om på. 

Foto: Ole Henningsen 




Spis på den flyvende 
tallerken 

Og naturligvis reklamerer, man ikke med 
take-away men med „Flyaway", der 
udgør en stor del af restaurantens 


omsætning. 


(jj) FREDES FLYVENDE TALLERKEN 

FLYAWAY 



På restauranten »Fredes Flyvende Tallerken« på Østbanetorvet i Århus er man på 
det nærmeste verdensmestre i at servere lækre sandwiches og mange andre 
delikate retter. Og det yderst originale navn fortæller måske noget om med hvilken 
fart, dette kan ske. 

Foto: Ole Henningsen 


Rum skibsfoto fra Aalborg 

At jeg ikke er alene om „at se rumskibe overalt" viser sig også i nogle af de 
fotos, som med mellemrum modtages af SUFOI til nærmere undersøgelse. For 
et år siden modtog vi således et foto taget af en kvinde i udkanten af Ålborg i 
januar 2004. Flun syntes, at der var noget mystisk i baggrunden på hendes 
foto. Problemet var blot, at der ingenting var, når hun kiggede ud i sin 
vinterlige have. 
















Mellem træerne i baggrunden over hækkene ses noget, der kunne have en vis 
lighed med en af de gamle „tallerkenmodeller". 


Foto: J.C., Aalborg 



I en kraftig udsnitsforstørrelse forsvinder 
„rumskibet med den hvælvede kuppel", og 
tilbage bliver kun en kombination af 
aftegningen af en bro og et hustag. 

Foto: J.C., Aalborg 


Fotografen blev rådet til at gå ud på samrr 
sted og tage fotos af baggrunden, meder 
hun bevægede sig fra den ene side over 
den anden af haven. 

Efter disse kontrolfotos var det helt åbenbar 
at det fotograferede var en kombination af h 
og skyggevirkning på en bro og et hustag p 
lang afstand. 

Send os dine fotos af 
„rumskibe" 

„Rumskibene" findes efterhånden overalt, c 
eksemplerne i denne artikel var kun nog 
ganske få udvalgte. Skulle du i din hverdc 
falde over nogle helt specielle, spændene 
eller besynderlige af slagsen, så send foto c 
lidt forklarende tekst til redaktionen. 














Broom 

det 


Rumvæsen på glas 

Da Barney Broom gik i gang med at reparere sit 
sommerhus, som han havde købt 8 måneder 
tidligere, havde han ikke forventet at blive mødt af 
et par sorte, stirrende øjne i et uklart 
syltetøjsglas! 

A f Kim Møller Hansen 

Det 30 cm høje baby-rumvæsen blev fundet på et 
pulterkammer af Barney Broom, en 54-årig 

filmmanuskriptforfatter. Skabningen, der ligger i en 
„ildelugtende" væske, har et amerikansk serienummer malet 
på sin firetåede fod - og ligner mest af alt en gråmalet Barney 
lerfigur. mecl _ 

Da Barney Broom fandt den lille alien, var syltetøjsglasset mystiske 
viklet ind i et gammelt nummer af »Daily Mirror« fra oktober s y |tet 0j s 9 |as - 
1947. Glasset var gemt af vejen på pulterkammeret sammen med bundter af 
gamle aviser. 

„Før jeg købte huset, boede her en gammel pebermø. Og jeg tror ikke, 
at nogen har været oppe på pulterkammeret i årevis. Jeg er ikke en af 
de der skøre, som tror, at det er en alien, men det er da en sjov ting at 
finde på sit loft", siger B arney Broom til »The Guardian«. 

Nogle mener, at tingesten er lagt på loftet af en 
amerikansk soldat, som har arbejdet på en 
nærliggende amerikansk flyvebase. Brooms 
sommerhus ligger i Gunthorpe i det nordlige Norfolk 
ikke langt fra to store amerikanske flyvebaser, RAF 
Lakenheath og RAF Mildenhall. Der bor mange 
amerikanske soldater i dette område. 

Broom fortalte straks Sci Fi Channel om sit fund. 
Syltetøjsglasset pakket Måske ikke det oplagte førstevalg for en sådan 
ind I Daily Mirror fra sensationel opdagelse! 

i947 o 

Tv-kanalen har talt med professor Adam Roberts pa 
Royal Holloway College i London. Han er ekspert i science fiction-litteratur og 
har set nærmere på den lille skabning. 

„Det er selvfølgelig lettest at afvise det hele som svindel", siger professor 
Roberts.„Me/7 det faktum, at genstanden er fundet nær en amerikansk 
flyvebase, tyder på, at der kan være en forbindelse til militæret". 

En talsmand for det amerikanske flyvevåben siger, at flyvevåbnet aldrig har 
fremstillet sådanne modeller af aliens, at figuren ikke er myndighedernes, og 
at serienummeret kunne tyde på, at genstanden er blevet katalogiseret af et 
museum. „Det er et svindelnummer", siger talsmanden fra det amerikanske 
flyvevåben. 









Et styk klumpfod 
serienummer! 


med 


Professor Roberts indrømmer, at der kan være tale 
om en filmrekvisit fra 1960'erne, men tilføjer, at 
han ikke er overrasket over talsmandens 
benægtelser: „ Det er det amerikanske flyvevåbens 
politik. De benægter møder med rumvæsner. Det er 
sandsynligt > at flyvevåbnet opdigter historier , som 
skal dække over mere skumle aktiviteter". 

Sci Fi Channel vil bringe nyt om undersøgelserne af 
den lille alien på deres hjemmeside. Barney Broom 
vil, når skabningen er blevet undersøgt nærmere, 
sætte syltetøjsglas med indhold op på kaminhylden i sommerhuset. 

Historien dukkede først op i »The Guardian« den 6. februar 2006. Dagen efter 
fulgte BBC News op på historien og gengav på tv-stationens hjemmeside en 
lang række fotos af syltetøjsglasset med indhold. Artiklen fik mange læsere til 
at reagere. Simon Cursitor i London skriver: 

„Hvis ikke jeg husker helt galt , kunne man for 8-10 
år siden gennem et science fiction-blad købe 
sådanne ting. Et speciel effects-firma i USA havde 
en overskudsproduktion , og de tilbød endda at 
sende disse aliens i et glas med , formaldehyd'. 
Måske har nogen prøvet at gøre noget tilsvarende i 
Storbritannien og tilføjet detaljen med avisen." 
Debatten om denne historie fortsætter livligt på 
internettet. Dave Clarke spørger bl.a., hvordan man kan se, at nummeret på 
rumvæsnets fod er et amerikansk serienummer. Og findes der en eller anden 
international lov, der siger, at bjærgede rumvæsner skal forsynes med et 
serienummer tilknyttet det land, de er fundet i? 

Dave Clarke tror, at historien er en del af et mediestunt for at varme op til en 
action-komedie, som får premiere i april (se www.alien-autopsy.com). Filmens 
to hovedpersoner er kendte komikere på britisk tv. 

Kilde: 

http://www.museumofhoaxes.com/ og »Discussion about UFOs and research 
for PROJECT 1947«, 7. februar 2006. 



Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 





